មនុស្ស​៥​នាក់​ទៀត​​ស្លាប់​ដោយ​សារ​កូវីដ១៩ ខណៈ​ជាង​៣០០​នាក់​ទៀត​បាន​ឆ្លង​ជំងឺ​នេះ
ក្រសួង​សុខាភិបាល​ឲ្យ​ដឹង​ថា​មនុស្ស​៥​នាក់​ដែល​ជា​ជន​ជាតិ​ខ្មែរ ក្នុង​នោះ​មាន​ស្រ្តី​៣​នាក់​និង​បុរស​២​នាក់ បាន​ស្លាប់​ដោយ​សារ​ជំងឺ​កូវីដ​១៩ ដែល​នាំ​ឲ្យ​ករណី​ស្លាប់​សរុប​ក្នុង​ប្រទេស​កម្ពុជា​មាន​៥៤​នាក់។
ភ្នំពេញ — មនុស្ស៥នាក់ទៀតបានស្លាប់ដោយសារជំងឺកូវីដ១៩ និងករណីឆ្លងដែលប្រកាសនៅថ្ងៃពុធនេះ មានចំនួនជាង៣០០នាក់។ នេះបើយោងតាមសេចក្តីប្រកាសព័ត៌មានរបស់ក្រសួងសុខាភិបាល។ ក្រសួងសុខាភិបាលឲ្យដឹងថាមនុស្ស៥នាក់ដែលជាជនជាតិខ្មែរ ក្នុងនោះមានស្រ្តី៣នាក់និងបុរស២នាក់ បានស្លាប់ដោយសារជំងឺកូវីដ១៩ ដែលនាំឲ្យករណីស្លាប់សរុបក្នុងប្រទេសកម្ពុជាមាន៥៤នាក់។ អ្នកដែលស្លាប់នោះមានអាយុ៣៣ឆ្នាំ ៥២ឆ្នាំ ៦១ឆ្នាំ ៦៣ឆ្នាំ និង៦៦ឆ្នាំ ហើយ៣នាក់បានស្លាប់នៅមន្ទីរពេទ្យមិត្តភាពខ្មែរសូវៀតរាជធានីភ្នំពេញ ម្នាក់នៅមន្ទីរពេទ្យហ្លួងម៉ែរាជធានីភ្នំពេញ និងម្នាក់ទៀតនៅមន្ទីរពេទ្យបង្អែកខេត្តព្រះសីហនុ។ ក្នុងចំណោមករណីស្លាប់ចុងក្រោយនេះ ក៏មានករណីស្លាប់រួចហើយ ទើបលទ្ធផលតេស្តសំណាកបង្ហាញថាវិជ្ជមានជំងឺកូវីដ១៩។ បុរសអាយុ៦៣ឆ្នាំបានចូលមកមន្ទីរពេទ្យខ្មែរសូវៀត កាលពីថ្ងៃទី១៨ ខែមេសា ហើយបានស្លាប់ភ្លាមៗ រួចហើយគ្រូពេទ្យបានយកសំណាកទៅពិនិត្យ ហើយលទ្ធផលបង្ហាញថាវិជ្ជមានជំងឺកូវីដ១៩។ នេះបើតាមសេចក្តីប្រកាសព័ត៌មានរបស់ក្រសួងសុខាភិបាល។ ចំណែកស្រ្តីអាយុ៦៦ឆ្នាំវិញ ត្រូវបានបញ្ជូនទៅមន្ទីរពេទ្យបង្អែកខេត្តព្រះសីហនុ កាលពីថ្ងៃទី១៩ ខែមេសា វេលាម៉ោង៦និង៣០នាទីយប់ ក្នុងស្ថានភាពដង្ហក់ខ្លាំង ដែលតម្រូវឲ្យគ្រូពេទ្យសង្រ្គោះបន្ទាន់។ អ្នកជំងឺបានស្លាប់នៅថ្ងៃទី២០ ខែមេសា ហើយសំណាករបស់អ្នកជំងឺនោះមានលទ្ធផលវិជ្ជមានកូវីដ១៩។ នេះបើតាមក្រសួងសុខាភិបាល។ ចំណែកស្រ្តីអាយុ៥២ឆ្នាំវិញ បានចូលមន្ទីរពេទ្យខ្មែរសូវៀត កាលពីថ្ងៃទី២០ ខែមេសា ហើយបានស្លាប់នៅថ្ងៃដដែល ដោយសារជំងឺកូវីដ១៩។ នៅថ្ងៃពុធនេះ ក្រសួងសុខាភិបាលក៏បានឲ្យដឹងថាមនុស្ស៣០៣នាក់ទៀត ត្រូវបានរកឃើញថាមានវីរុសជំងឺកូវីដ១៩ ដែលនាំឲ្យករណីឆ្លងសរុបក្នុងព្រឹត្តិការណ៍២០កុម្ភៈ បានកើនឡើងដល់៧.២០២នាក់។ ករណីឆ្លងនៅថ្ងៃនេះ មាន២៤៨នាក់នៅរាជធានីភ្នំពេញ កណ្តាល២៦នាក់ ក្រុងព្រះសីហនុ១៩នាក់ និងតាកែវ៨នាក់។ ក្រសួងក៏បានឲ្យដឹងថាមនុស្ស២៣៩នាក់បានជាសះស្បើយ៕